CELEX: 32015D1928
Language: et
Date: 2015-10-23 00:00:00
Title: Komisjoni rakendusotsus (EL) 2015/1928, 23. oktoober 2015, millega lõpetatakse teatava Hiina Rahvavabariigist pärit alumiiniumfooliumi importi käsitlev dumpinguvastane menetlus

27.10.2015   
            
            
               ET
            
            
               Euroopa Liidu Teataja
            
            
               L 281/16
            
         KOMISJONI RAKENDUSOTSUS (EL) 2015/1928,
   23. oktoober 2015,
   millega lõpetatakse teatava Hiina Rahvavabariigist pärit alumiiniumfooliumi importi käsitlev dumpinguvastane menetlus
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi „alusmäärus”), eriti selle artikli 9 lõiget 1,
   ning arvestades järgmist:
   A.   ALGATAMINE
   
   
               (1)
            
            
               12. detsembril 2014 algatas Euroopa Komisjon (edaspidi „komisjon”) dumpinguvastase menetluse teatava liitu imporditava alumiiniumfooliumi suhtes, mis on pärit Hiina Rahvavabariigist (edaspidi „Hiina”), paksusega alla 0,021 mm, aluskihita, pärast valtsimist muul viisil töötlemata, üle 10 kg rullides (välja arvatud alumiiniumfoolium paksusega vähemalt 0,008 mm, kuid mitte üle 0,018 mm, kuni 650 mm laiustes rullides), ning avaldas Euroopa Liidu Teatajas algatamisteate (2).
            
         
               (2)
            
            
               Uurimine algatati vastavalt kaebusele, mille esitasid kuus liidu tootjat (edaspidi „kaebuse esitaja”), kelle toodang moodustab rohkem kui 25 % uurimisaluse toote kogutoodangust liidus. Kaebus sisaldas esmapilgul usutavaid tõendeid kahjustava dumpingu kohta, mida loeti piisavaks, et uurimine algatada.
            
         
               (3)
            
            
               Komisjon andis uurimise algatamisest teada kaebuse esitajale, teistele teadaolevatele liidu tootjatele, teadaolevatele Hiina eksportivatele tootjatele, võimalikele võrdlusriigi tootjatele, teadaolevatele importijatele, turustajatele ja teistele teadaolevalt asjaga seotud isikutele ning Hiina esindajatele. Huvitatud isikutele anti võimalus esitada oma seisukohad kirjalikult ja taotleda ärakuulamist algatamisteates ette nähtud tähtaja jooksul.
            
         
               (4)
            
            
               Kaebuse esitaja, teised liidu tootjad, Hiina eksportivad tootjad, importijad ja turustajad tegid oma seisukohad teatavaks. Ära kuulati kõik huvitatud isikud, kes seda taotlesid ja tõendasid, et nende ärakuulamiseks on konkreetsed põhjused.
            
         B.   KAEBUSE TAGASIVÕTMINE JA MENETLUSE LÕPETAMINE
   
   
               (5)
            
            
               20. augustil 2015 komisjonile saadetud kirjas võttis kaebuse esitaja kaebuse tagasi.
            
         
               (6)
            
            
               Alusmääruse artikli 9 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
            
         
               (7)
            
            
               Uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Seega leidis komisjon, et see uurimine tuleks lõpetada. Huvitatud isikuid teavitati sellest ja neile anti võimalus esitada märkusi. Komisjon ei saanud siiski ühtegi märkust, millega oleks võinud põhjendada väidet, et menetluse lõpetamine on liidu huvidega vastuolus.
            
         
               (8)
            
            
               Seega otsustas komisjon, et dumpinguvastane menetlus teatava liitu imporditava Hiinast pärit alumiiniumfooliumi suhtes, mille paksus on vähem kui 0,021 mm, mis on aluskihita, pärast valtsimist muul viisil töötlemata, rohkem kui 10 kg rullides (välja arvatud alumiiniumfoolium, mille paksus on vähemalt 0,008 mm, kuid mitte üle 0,018 mm, kuni 650 mm laiustes rullides), tuleks lõpetada.
            
         
               (9)
            
            
               Käesolev otsus on kooskõlas määruse (EÜ) nr 1225/2009 artikli 15 lõike 1 kohaselt loodud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevaga lõpetatakse dumpinguvastane menetlus teatava liitu imporditava Hiinast pärit alumiiniumfooliumi suhtes, mis on paksusega alla 0,021 mm, aluskihita, pärast valtsimist muul viisil töötlemata, üle 10 kg rullides (välja arvatud alumiiniumfoolium paksusega vähemalt 0,008 mm, kuid mitte üle 0,018 mm, kuni 650 mm laiustes rullides) ning kuulub praegu CN-koodi ex 7607 11 19 alla.
   Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 23. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 343, 22.12.2009, lk 51.
   
      (2)  ELT C 444, 12.12.2014, lk 13.